CELEX: 32012D0662
Language: bg
Date: 2012-10-25 00:00:00
Title: Решение 2012/662/ОВППС на Съвета от 25 октомври 2012 година в подкрепа на дейностите за намаляване на риска от незаконна търговия с малки оръжия и леки въоръжения и прекомерното им натрупване в региона, обхванат от Организацията за сигурност и сътрудничество в Европа (ОССЕ)

26.10.2012   
            
            
               BG
            
            
               Официален вестник на Европейския съюз
            
            
               L 297/29
            
         РЕШЕНИЕ 2012/662/ОВППС НА СЪВЕТА
   от 25 октомври 2012 година
   в подкрепа на дейностите за намаляване на риска от незаконна търговия с малки оръжия и леки въоръжения и прекомерното им натрупване в региона, обхванат от Организацията за сигурност и сътрудничество в Европа (ОССЕ)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 от него,
   като има предвид, че:
   
               (1)
            
            
               На 15—16 декември 2005 г. Европейският съвет прие Стратегията на ЕС за борба с незаконното натрупване и незаконния трафик с малки оръжия и леки въоръжения (МОЛВ) и боеприпаси за тях („Стратегия на ЕС за МОЛВ“). В същата стратегия се подчертава, че за да се сведе до минимум рискът от незаконна търговия с МОЛВ и прекомерното им натрупване, следва да се отдели особено внимание на огромните количества МОЛВ, натрупани в Източна и Югоизточна Европа, както и на пътищата за разпространението им в зони на конфликт.
            
         
               (2)
            
            
               Насърчаването на ефективно многостранно сътрудничество е сред целите на Стратегията на ЕС за МОЛВ, насочени към създаването на международни или регионални механизми, или такива в рамките на Съюза и неговите държави членки, за борба с доставката и дестабилизиращото разпространение на МОЛВ и боеприпаси за тях. В плана за действие към стратегията Организацията за сигурност и сътрудничество в Европа (ОССЕ) се откроява като една от регионалните организации, с които следва да се развива сътрудничество. По-специално в него се съдържат разпоредби относно подкрепата, която трябва да бъде оказана на действията на ОССЕ за борба с незаконната търговия с МОЛВ и боеприпасите за тях, както и относно унищожаването на излишните запаси от тях на участващите държави от ОССЕ („участващите държави“).
            
         
               (3)
            
            
               На 24 ноември 2000 г. участващите държави приеха документа на ОССЕ за МОЛВ, с който се задължиха да установят и прилагат ефективни национални проверки върху трансфера на МОЛВ, включително върху износа и посредничеството. В документа също се набляга на дестабилизиращите последици, които прекомерното натрупване на МОЛВ, както и лошото управление и занижената сигурност на запасите от тях могат да имат върху националната, регионалната и международната сигурност. В документа унищожаването се определя като предпочитан метод за премахване на излишъка от МОЛВ.
            
         
               (4)
            
            
               На 26 май 2010 г. участващите държави приеха план за действие на ОССЕ относно МОЛВ, в който наред с останалото се посочва необходимостта от създаване и укрепване на правната рамка на участващите държави за законна посредническа дейност, от засилване на ангажиментите относно управлението и сигурността на запасите от МОЛВ, както и от засилване на ангажиментите на участващите държави за унищожаване на излишни и незаконни МОЛВ и средствата за подобряване капацитета на тези държави за унищожаване на излишни и незаконни МОЛВ.
            
         
               (5)
            
            
               На 23 юни 2003 г. Съветът прие Обща позиция 2003/468/ОВППС относно контрола на посредничеството за разпространение на оръжие (1), в която се поставя изискване държавите членки да вземат всички необходими мерки, в т.ч. като въведат ясна правна рамка за законните посреднически дейности, с цел контрол на посредническите дейности на тяхна територия, като освен това държавите членки се насърчават да обмислят възможностите за контрол на посредническите дейности извън тяхната територия, извършвани от посредници — техни граждани, пребиваващи или лица, установени на тяхна територия.
            
         
               (6)
            
            
               На 8 декември 2008 г. Съветът прие Обща позиция 2008/944/ОВППС, определяща общи правила за режим на контрол върху износа на военни технологии и оборудване (2). Обща позиция 2008/944/ОВППС въвежда набор от критерии, от които държавите членки се ръководят при оценяването на заявления за износ, реекспорт и посредничество, свързани с конвенционални оръжия. Тя съдържа изискване държавите членки да полагат всички възможни усилия за насърчаване на другите държави — износителки на военни технологии или оборудване, да прилагат критериите на Общата позиция,
            
         ПРИЕ НАСТОЯЩОТО РЕШЕНИЕ:
   Член 1
   1.   С цел укрепване на мира и сигурността и ефективни многостранни отношения на световно и регионално равнище Съюзът ще преследва следните цели:
   
               —
            
            
               укрепване на мира и сигурността в съседните на Съюза региони чрез намаляване на заплахата от незаконната търговия и прекомерното натрупване на МОЛВ в региона на ОССЕ,
            
         
               —
            
            
               подкрепа за ефективни многостранни отношения на регионално равнище чрез насърчаване на дейността на ОССЕ по предотвратяване на прекомерното натрупване на МОЛВ и незаконната търговия с МОЛВ и боеприпаси за тях.
            
         2.   За постигане на целите, посочени в параграф 1, Съюзът предприема следните проекти:
   
               —
            
            
               организиране на регионален семинар за обучение на служителите от участващите държави, които отговарят за контрола на посредничеството при сделки с МОЛВ,
            
         
               —
            
            
               повишаване на нивото на сигурност на съхраняваните в Беларус и Киргизстан запаси от МОЛВ,
            
         
               —
            
            
               унищожаване на излишните МОЛВ в Беларус и Киргизстан с цел предотвратяване на тяхното отклоняване за незаконна търговия,
            
         
               —
            
            
               въвеждане на приложение за управление на инвентара на МОЛВ с цел подобряване на запасите, архивите и проследяването на МОЛВ и конвенционалните боеприпаси в няколко участващи държави.
            
         Подробното описание на посочените проекти е изложено в приложението.
   Член 2
   1.   Върховният представител на Съюза по въпросите на външните работи и политиката на сигурност („ВП“) отговаря за изпълнението на настоящото решение.
   2.   Техническото изпълнение на проектите по член 1, параграф 2 се осъществява от две изпълнителни агенции:
   
               a)
            
            
               Секретариатът на ОССЕ отговаря за:
               
                           —
                        
                        
                           организацията на регионален семинар за обучение за съответните служители от участващите държави, посветен на контрола върху посредничеството при сделки за МОЛВ,
                        
                     
                           —
                        
                        
                           повишаване на нивото на сигурност на депата със запаси от конвенционални оръжия и боеприпаси в Киргизстан,
                        
                     
                           —
                        
                        
                           унищожаване на излишните МОЛВ в Беларус и Киргизстан с цел предотвратяване на тяхното отклоняване за незаконна търговия, и
                        
                     
                           —
                        
                        
                           въвеждане на софтуер за инвентаризация на МОЛВ с цел подобряване на управлението на запасите, регистрацията и проследяването на оръжията;
                        
                     
         
               б)
            
            
               бюрото на Програмата за развитие на ООН в Беларус (бюрото на ПРООН в Беларус) отговаря за повишаване на нивото на сигурност на депата със запаси от конвенционални оръжия и боеприпаси в Беларус.
            
         3.   Секретариатът на ОССЕ и бюрото на ПРООН в Беларус изпълняват задачите си под ръководството на ВП. За тази цел ВП сключва необходимите договорености със Секретариата на ОССЕ и с бюрото на ПРООН в Беларус.
   Член 3
   1.   Референтната финансова сума за изпълнение на проекта по член 1, параграф 2 е в размер на 1 680 000 EUR.
   2.   Разходите, финансирани чрез сумата, определена в параграф 1, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор за адекватно управление на разходите, посочени в параграф 1. За тази цел тя сключва споразумения за финансиране със Секретариата на ОССЕ и с бюрото на ПРООН в Беларус. Споразуменията предвиждат, че Секретариатът на ОССЕ и бюрото на ПРООН в Беларус имат задължението да осигурят публичност на участието на Съюза, пропорционално на размера му.
   4.   Комисията се стреми да сключи споразуменията за финансиране, посочени в параграф 3, възможно най-бързо след влизането в сила на настоящото решение. Тя информира Съвета за евентуални трудности в хода на този процес, както и за датата на сключване на споразуменията за финансиране.
   Член 4
   ВП докладва на Съвета за изпълнението на настоящото решение въз основа на редовни доклади, изготвяни от Секретариата на ОССЕ и бюрото на ПРООН в Беларус. Тези доклади представляват основа за оценката, извършвана от Съвета.
   Комисията предоставя информация за финансовите аспекти на изпълнението на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение е 36 месеца след датата на сключване на споразуменията за финансиране, посочени в член 3, параграф 3, или шест месеца след датата на приемането му, ако към този момент все още не е сключено споразумение за финансиране.
   
      Съставено в Люксембург на 25 октомври 2012 година.
      
         
            За Съвета
         
         
            Председател
         
         E. MAVROU
      
   
   
      (1)  ОВ L 156, 25.6.2003 г., стр. 79.
   
      (2)  ОВ L 335, 13.12.2008 г., стр.99.
   
      ПРИЛОЖЕНИЕ
      1.   Цели
      
      Общата цел на настоящото решение е укрепването на мира и сигурността в съседните на Съюза региони чрез намаляване на опасността от незаконната търговия и прекомерното натрупване на МОЛВ в региона на ОССЕ. Настоящото решение цели също да се насърчи ефективен многостранен подход на регионално равнище чрез подпомагане на дейностите на ОССЕ за предотвратяване на прекомерното натрупване на МОЛВ и незаконната търговия с МОЛВ и боеприпаси за тях. Тези дейности включват унищожаване на излишните МОЛВ в региона на ОССЕ, подобряване на сигурността и управлението на оръжейните запаси, разработване на подходящи инструменти за водене на регистри на оръжията, както и засилване на контрола върху трансфера на конвенционални оръжия, по-специално върху посредническите операции.
      2.   Описание на проектите
      
      2.1.   Организиране на регионален семинар за обучение за служители от участващите държави, посветен на контрола върху посредничеството при сделки за МОЛВ
      
      2.1.1.   Цел на проекта
      
      
                  —
               
               
                  повишаване на осведомеността и подобряване на изпълнението от страна на участващите държави на действащите международни и регионални ангажименти в областта на контрола върху посредническата дейност по сделки с МОЛВ,
               
            
                  —
               
               
                  анализиране на най-добрите практики и извлечените поуки от опита на други държави/региони и определяне на тяхната приложимост спрямо потребностите на участниците.
               
            2.1.2.   Описание на проекта
      
      
                  —
               
               
                  организиране от Секретариата на ОССЕ на тридневен регионален семинар за служители в съответната област от максимум 15 участващи държави.
               
            В събитието ще участват представители на заинтересовани международни и регионални организации и други експерти, сред които експерти от Съюза. Броят на участниците е най-много 70. Подробната концепция и дневният ред на събитието ще бъдат изготвени от Секретариата на ОССЕ в координация с ВП и съответните органи на Съвета.
      2.1.3.   Резултати от проекта
      
      
                  —
               
               
                  по-добър контрол върху посредничеството по сделки с МОЛВ в участващите държави, поканени на семинара,
               
            
                  —
               
               
                  по-малък риск от незаконни посреднически дейности и незаконна търговия с МОЛВ, а оттам и подобряване на сигурността на населението, групите и лицата, които търпят неблагоприятни последици от незаконната търговия с МОЛВ.
               
            2.1.4.   Място на семинарите
      
      Секретариатът на ОССЕ ще предложи възможни места за провеждане на регионалния семинар, които впоследствие ще бъдат одобрени от ВП след консултация с компетентните органи на Съвета.
      2.1.5.   Бенефициери на проекта
      
      
                  —
               
               
                  държавни служители и национални органи от участващите държави, отговарящи за контрола върху трансфера на МОЛВ,
               
            
                  —
               
               
                  населението, групите и лицата, които търпят неблагоприятни последици от незаконната търговия с МОЛВ.
               
            2.2.   Повишаване на нивото на сигурност на депата със запаси от конвенционални оръжия и боеприпаси в Беларус и Киргизстан
      
      2.2.1.   Цел на проекта
      
      
                  —
               
               
                  подобряване на сигурността и управлението на запасите на максимум два склада за съхраняване на МОЛВ в Беларус и максимум три склада в Киргизстан,
               
            
                  —
               
               
                  принос за подобряване на сигурността в Централна Азия и Източна Европа и намаляване на риска от незаконна търговия с МОЛВ.
               
            2.2.2.   Описание на проекта
      
      
                  —
               
               
                  актуализиране на системите за сигурност на максимум два склада за съхраняване на МОЛВ в Беларус, в съответствие с най-добрите практики на ОССЕ в областта на МОЛВ, включително чрез инсталиране и/или подновяване на необходимите електрически съоръжения, капацитет за спешна намеса при пожар, ограждения и осветление на периметъра, засичане на неправомерно проникване и алармена система, както и телекомуникационно оборудване за по-голяма сигурност,
               
            
                  —
               
               
                  подобряване и/или създаване на максимум три склада за съхраняване на МОЛВ в Киргизстан в съответствие с най-добрите практики на ОССЕ в областта на МОЛВ, включително чрез инсталиране и/или подновяване на огражденията и осветлението на периметъра, врати и прозорци на помещенията за сигурно съхранение, алармени системи против неправомерно проникване, камери за видеонаблюдение (CCTV) и телекомуникационно оборудване.
               
            Секретариатът на ОССЕ и бюрото на ПРООН в Беларус, в сътрудничество с компетентните органи на Беларус и Киргизстан и съгласувано с ВП и компетентните органи на Съвета, ще набележат складовете, които се нуждаят от подобряване на сигурността, и ще определят конкретните складове, подлежащи на модернизация чрез прилагане на настоящото решение. Всички дейности с изключение на дейностите, свързани с модернизиране на складовете за съхраняване на МОЛВ в Беларус, ще се изпълняват от Секретариата на ОССЕ. В Беларус дейностите ще се изпълняват от бюрото на ПРООН в Беларус, тъй като ОССЕ не разполага с подходящо представителство и правен статут в Беларус, а също поради факта, че изпълнението на тази част от проекта чрез бюрото на ПРООН в Беларус е икономически по-изгодно от управлението на проекта чрез представителството на ОССЕ във Виена. ОССЕ ще продължи да играе роля в цялостната координация на проекта и наблюдението на изпълнението му по отношение на избора на складове и на мерките за сигурност и безопасност, подлежащи на изпълнение, годишните работни планове, контрола на качеството на извършените работи и националното участие на правителството на Беларус. Правителствата на Беларус и Киргизстан ще предоставят подкрепа за проекта чрез участие с финансови средства и/или по целесъобразност с апортни вноски.
      2.2.3.   Резултати от проекта
      
      
                  —
               
               
                  подобряване на физическата сигурност и управлението на запасите на максимум два склада за съхраняване на МОЛВ в Беларус и максимум три склада в Киргизстан,
               
            
                  —
               
               
                  намаляване на риска от незаконна търговия с МОЛВ и конвенционални оръжия и подобряване на сигурността в Източна Европа и Централна Азия.
               
            2.2.4.   Бенефициери на проекта
      
      
                  —
               
               
                  министерствата на отбраната на Беларус и Киргизстан,
               
            
                  —
               
               
                  населението, групите и лицата, които търпят неблагоприятни последици от незаконната търговия с МОЛВ.
               
            2.3.   Унищожаване на излишните МОЛВ в Беларус и Киргизстан с цел предотвратяване на отклоняването им за незаконна търговия
      
      2.3.1.   Цел на проекта
      
      
                  —
               
               
                  намаляване на риска от незаконна търговия с МОЛВ чрез унищожаването на излишните оръжия, притежавани от съответните национални власти на Беларус и Киргизстан.
               
            2.3.2.   Описание на проекта
      
      
                  —
               
               
                  унищожаване на максимум 12 000 излишни единици МОЛВ в Беларус,
               
            
                  —
               
               
                  унищожаване на максимум 2 000 излишни единици МОЛВ и максимум 51 ръчно преносими противовъздушни системи (MANPADS) в Киргизстан.
               
            Правителствата на Беларус и Киргизстан ще подкрепят проекта, като предоставят на разположение съоръжения и оборудване и дадат принос в натура, в зависимост от случая. Всички дейности с изключение на дейностите, свързани с модернизиране на складовете за съхраняване на МОЛВ в Беларус, ще се изпълняват от секретариата на ОССЕ.
      В Беларус дейностите, свързани с модернизиране на складовете за съхраняване на МОЛВ, ще се изпълняват от бюрото на ПРООН в Беларус, тъй като ОССЕ не разполага с подходящо представителство и правен статут в Беларус, а също поради факта, че изпълнението на тази част от проекта чрез бюрото на ПРООН в Беларус е икономически по-изгодно от управлението на проекта чрез представителството на ОССЕ във Виена. ОССЕ ще продължи да играе роля в цялостната координация на проекта и наблюдението на изпълнението му по отношение на избора на складове и на мерките за сигурност и безопасност, подлежащи на изпълнение, годишните работни планове, контрола на качеството на извършените работи и националното участие на правителството на Беларус.
      2.3.3.   Резултати от проекта
      
      
                  —
               
               
                  унищожаване на част от излишните МОЛВ и MANPADS в Беларус и Киргизстан,
               
            
                  —
               
               
                  намаляване на риска от незаконна търговия с МОЛВ и подобряване на сигурността в Източна Европа и Централна Азия.
               
            2.3.4.   Бенефициери на проекта
      
      
                  —
               
               
                  министерствата на отбраната на Беларус и Киргизстан,
               
            
                  —
               
               
                  населението, групите и лицата, които търпят неблагоприятни последици от незаконната търговия с МОЛВ.
               
            2.4.   Въвеждане на софтуер за инвентаризация на МОЛВ с цел подобряване на управлението на запасите, регистрацията и проследяването на оръжията
      
      2.4.1.   Цел на проекта
      
      
                  —
               
               
                  Подобряване на управлението на запасите от МОЛВ и конвенционални боеприпаси и архивите за тях, в максимум осем участващи държави, като по този начин се намали рискът от незаконна търговия с МОЛВ и конвенционални боеприпаси.
               
            2.4.2.   Описание на проекта
      
      
                  —
               
               
                  представяне на софтуера за инвентаризация на МОЛВ пред максимум 20 души от заинтересовани участващи държави,
               
            
                  —
               
               
                  срещи на експерти от максимум осем участващи държави за оценяване на съвместимостта на приложението за инвентаризация на МОЛВ с националните изисквания, както и за последващ контрол съгласно националните процедури и законодателство,
               
            
                  —
               
               
                  техническо адаптиране на софтуера за инвентаризация на МОЛВ в максимум осем участващи държави, за да стане той съвместим с договорените технически изисквания, в сътрудничество с бюрото на ПРООН в Беларус и Министерството на отбраната на Беларус,
               
            
                  —
               
               
                  превод на софтуера за инвентаризация на МОЛВ на максимум три официални езика (общо) съгласно изискванията в участващите държави, които въвеждат този софтуер,
               
            
                  —
               
               
                  ограничена доставка на хардуер за максимум осем участващи държави, когато това е необходимо,
               
            
                  —
               
               
                  инсталиране на електронна система за водене на регистри в максимум осем участващи държави,
               
            
                  —
               
               
                  разработване на програма за обучение за максимум осем участващи държави (два модула — за личен състав във военните генерални щабове в столиците на избраните участващи държави и за персонала в складовете),
               
            
                  —
               
               
                  провеждане на обучение в максимум осем участващи държави съгласно посочената по-горе програма за обучение.
               
            2.4.3.   Резултати от проекта
      
      
                  —
               
               
                  подобряване и стандартизиране на управлението на запасите от МОЛВ и конвенционални боеприпаси и на свързаните с тях регистри в максимум осем участващи държави,
               
            
                  —
               
               
                  намаляване на риска от незаконна търговия с МОЛВ и конвенционални боеприпаси в региона на ОССЕ.
               
            2.4.4.   Бенефициери на проекта
      
      
                  —
               
               
                  министерствата на отбраната на максимум осем участващи държави,
               
            
                  —
               
               
                  населението, групите и лицата, които търпят неблагоприятни последици от незаконната търговия с МОЛВ.
               
            Секретариатът на ОССЕ ще определи, в консултация с ВП и компетентните органи на Съвета, кои участващи държави ще се възползват от проекта.
      3.   Продължителност
      
      Общото прогнозирано времетраене на проектите ще бъде 36 месеца.
      4.   Орган, отговорен за техническото изпълнение
      
      Техническото изпълнение на настоящото решение ще бъде поверено на Секретариата на ОССЕ и на бюрото на ПРООН в Беларус, които ще изпълняват задачите си под ръководството на ВП.
      5.   Доклади
      
      Секретариатът на ОССЕ и бюрото на ПРООН в Беларус ще изготвят редовни доклади, както и доклади след приключване на всяка от описаните дейности. Докладите следва да бъдат представени на ВП не по-късно от шест седмици след приключването на съответните дейности.
      6.   Прогнозирани общи разходи по проекта и финансово участие на ЕС
      
      Общата стойност на проектите възлиза на 1 680 000 евро.